Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
38 Jino Yehova ambile kuli Yopa mupeho yanyamanganda+ ngwenyi:
2 “Iyaze ali nakusaka kusweka punga yami,
Nakuhanjika chakuzeneka chinyingi?+
3 Lizange ngana mwachingazule chalunga,
Nangukwihula, kahove ungukumbulule.
4 Wapwile kulihi omu ngwalile chihela chamavu?+
Ngulweze, kachi nge unatachikiza.
5 Iya apimine seteko yawo, kachi nge unamutachikiza,
Chipwe kukanyikilaho mukole wakupimisa?
6 Manevo amavu vawajikile haka?
Iya alile lilolwa lyamumbango yawo,+
7 Omu vatanganyika vachimene+ vawahililile nakutwa hamwe jingunda,
Nomu vana vaKalunga vosena+ vaputukile kulikuwa nakusakwilila jikushi?
8 Iya akingile kalungalwiji navijilo,+
Omu alovokele kufuma mujimo,
9 Nomu ngwamuvwikile mavwi,
Nakumufwika namilima yakwilava wi,
10 Nomu nawa ngwamutongwelele seteko yakukumina,
Nakumuhakila tupachiso navijilo?+
11 Kaha ngwambile ngwami, ‘Twaya ukumine hano, kanda uhambakana hanoko.
Hano hakiko nawakuminanga makimba ove.’+
12 Uno walwezaho lyehi chimene,
Chipwe lungulungu lyakucha+ vitachikize kuvihela vyavyo,
13 Mangana vikahete kujisongosongo jamavu,
Nakuhanga vaka-kuhuka kuvihela vyavyo numba?+
14 Mavu vanawalumuna nge unonga uze uli heshi yakatachikijilo,
Kaha vyuma vyatwamaho vyeji kusolwesangaho kanawa kwijiva nge uvwalo wamwaza.
15 Kumunyika chavaka-kuhuka vanavatambulacho,
Kaha mavoko avo aze vanazundula helu vanavahokolawo.
16 Uno wengilaho lyehi mutuvweluvwelu twakalungalwiji,
Chipwe kuya nakutambwojoka mumwambe wameya numba?+
17 Uno vakusolwelaho lyehi vikolo vyakutwala kukufwa,+
Chipwe kumona vikolo vyakuya kumilima numba?+
18 Kutala watachikiza omu atohwa mavu numba?+
Ngulweze numba nge watachikiza vyuma vyosenevi.
19 Uno kumunyika cheji kufuminyinanga kuli,+
Nachihela chamilima nawa chatwamina kulihi,
20 Numba uvitwale kuvihela vyavyo
Nakwijiva jijila jakuya kumahyavyo?
21 Uno wapwile hiunasemuka lyehi halwola luze, chipwe kutwama myaka yayivulu
Numba utachikize vyumevi tahi?
22 Uno wengilaho lyehi muvisete vyambundu,+
Chipwe kumona visete vyapeho yanyamanganda,+
23 Vize ngunalamina lwola lwavihuli,
Chipwe likumbi lyandombo najita nyi?+
24 Uno kumunyika cheji kufumanga kulihi,
Peho yakumututuko yize yeji kuhuhwilanga hamavu yeji kufuminyinanga kulihi?+
25 Iya napulu kapila kakuhichila meya alivaji
Chipwe jila yamikalateta namavwi avula,+
26 Mangana anokese vula kuvihela kwakuzeneka vatu,
Mupambo muze kamwatwama vatuko,+
27 Nakuwahisa vihela vize vinalyenyeka
Nakusokesa mwila hamavu?+
28 Uno vula yatwama naise tahi?+
Iya asemene lyume?+
29 Uno mujimo lyeya mwafumine meya akulikonda?
Nyi iya asemene meya akulikonda akufuma mwilu,+
30 Omu meya vawafwikile kwijiva nge vanawafwiki nalilolwa,
Nomu helu lyamwambe halikwachile maundu?+
31 Kutala unahase kukasa vinjomoto vyavatanganyika vavuluka ngwavo Kimale,
Chipwe kukasununa jifungo havinjomoto vyavatanganyika vavuluka ngwavo Keshile numba?+
32 Uno unahase kutetekela chinjomoto chavatanganyika hangonde yacho,
Chipwe kutwaminyina chinjomoto chavatanganyika vavuluka ngwavo Ashi navana vacho hamwe numba?
33 Uno watachikiza jishimbi jize jayula melu nyi?+
Kutala unahase kujilingisa jiyule namavu tahi?
34 Kutala unahase kutambika mavwi,
Mangana anehe livaji likufwike numba?+
35 Uno unahase kutuma miveso nyi?
Kutala yinahase kukinduluka kuli ove nakwamba ngwayo, ‘Yetu vano!’ nyi?
36 Iya ahanyine mavwi mangana,+
Chipwe vyuma vyamuutangatanga kunangakana?+
37 Mutu muka ali namangana akuhasa kulava mavwi?
Iya mwahasa kumwanga jimbekete jameya jamwilu,+
38 Nakulingisa lukungu lupwenga ulova,
Namavu nawa alikwate mikamo?
39 Uno nauhasa kujiha kanyama nakumuhana ndumba alyenga,
Chipwe kuunjisa zala yamyevu javandumba,+
40 Omu navautama mumauku avo,
Chipwe kuswama kuusavalo wavo nyi?
41 Iya eji kuhananga makololo vyakulya+
Omu vana vavo veji kutetanga kuli Kalunga avakafwe
Nakulumbwangila mwomwo yakuzeneka vyakulya?
Share
Share
NEW WORLD TRANSLATION OF THE HOLY SCRIPTURES (2013 REVISION)
Yopa 38
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn luo_Latn cjk_Latn hau_Latn zul_Latn cjk_Latn cjk_Latn cjk_Latn bem_Latn fij_Latn cjk_Latn cjk_Latn cjk_Latn cjk_Latn fuv_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tum_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn kmb_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn sna_Latn cjk_Latn cjk_Latn umb_Latn cjk_Latn eng_Latn eng_Latn kor_Hang umb_Latn fij_Latn cjk_Latn eng_Latn